Esbjerg: En op til 9,5 meter høj sikkerhedsbarriere med en længde på cirka 260 meter skal i fremtiden beskytte trafikanter på vejføringen Esbjerg Brygge fra en mulig eksplosion fra risikovirksomheden Kosan Gas på H. E. Bluhmes Vej.

Væggen har fået navnet Bølgen og er designet af GHB Landskabsarkitekter og COWI, og lige nu er anlægget af den store afskærmning ved at blive gjort klar til udbud. Bølgen ventes fuldt færdig at koste i omegnen af seks millioner kroner, oplyser direktør for Teknik & Miljø, Erik Jespersen, Esbjerg Kommune.

Som tidligere omtalt i JydskeVestkysten er Kosan Gas blandt kommunens farligste virksomheder, og i forbindelse med etape 1 af prestigeprojektet Esbjerg Strand og planlægningen af domiciler ved Esbjerg Brygge, blev det i en VVM-redegørelse slået fast, at der skulle tages højde for de risici, der er forbundet med Kosan Gas, som er beliggende få hundrede meter fra Esbjerg Strand.

Kosan Gas i Esbjerg er Danmarks største gasfyldestation med håndtering af flere end én million gasflasker årligt, og Bølgen skal specifikt beskytte trafikanter på Esbjerg Brygge ved at lede en eventuel trykbølge fra en gaseksplosion hen over bilister og andre trafikanter.